ORDE do 7 de novembro de 2007 pola que se crea un ficheiro automatizado de datos de carácter persoal de poboación no Instituto Galego de Estatística.
CONSELLERÍA DE ECONOMÍA E FACENDA — III. OUTRAS DISPOSICIÓNS — 18/12/2007

A disposición adicional segunda da Lei orgánica 15/1999, do 13 de decembro, de protección de datos de carácter persoal establece no seu parágrafo primeiro a posibilidade das administracións das comunidades autónomas de creación de ficheiros ou rexistros de poboación, que serán nutridos a través de copias actualizadas dos ficheiros que constan nos padróns municipais de habitantes e nos censos electorais correspondentes aos territorios onde exerzan as súas competencias; sendo achegados estes datos polo Instituto Nacional de Estatística, sen necesidade do consentimento do interesado.
Tratándose de ficheiros de titularidade pública deberase estar ao establecido no artigo 20 da antedita lei, segundo o cal a creación, modificación ou supresión dos ficheiros das administracións públicas poderase facer unicamente por medio dunha disposición xeral publicada no Boletín Oficial del Estado ou diario oficial correspondente.
Pola súa banda, a Lei 9/1988, do 19 de xullo, de estatística de Galicia, modificada pola Lei 7/1993, do 24 de maio, creou o Instituto Galego de Estatística como organismo autónomo de carácter administrativo adscrito á Consellería de Economía e Facenda.
O artigo 34.6º da Lei 1/1983, do 22 de febreiro, das normas reguladoras da Xunta e da súa Presidencia, sinala as atribucións do conselleiro/a como autoridade superior da consellería.
Polo anterior,
DISPOÑO:
Primeiro.-Crear o ficheiro que se especifica no anexo, e que contén as indicacións exixidas no artigo 20.2º da Lei orgánica 15/1999, do 13 de decembro, de protección de datos de carácter persoal.
Segundo.-O titular do órgano responsable do referido ficheiro adoptará as medidas de índole técnica e organizativa que sexan precisas para garantir a seguridade dos datos de carácter persoal, así como a confidencialidade, dereitos e obrigas especificados na Lei orgánica 15/1999, do 13 de decembro.
Terceiro.-Limitarase o uso dos datos de carácter persoal contidos nos ficheiros ás finalidades expresamente previstas no anexo. Da mesma forma, limítanse as súas posibles cesións aos casos previstos pola lei.
Cuarto.-Esta orden entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de novembro de 2007
José Ramón Fernández Antonio
Conselleiro de Economía e Facenda
ANEXO
Nome: ficheiro automatizado de datos de carácter persoal de poboación.
a) Descrición: este ficheiro contén os datos persoais que constan nos padróns municipais de habitantes obtidos dos ficheiros do Instituto Nacional de Estatística.
b) Finalidade: comunicación dos órganos da administración da Xunta de Galicia cos titulares dos datos residentes no territorio da Comunidade Autónoma de Galicia, respecto das relacións xurídico-públicas derivadas do exercicio das súas competencias, para aqueles asuntos nos que a residencia ou domicilio sexan datos relevantes, de conformidade co disposto no punto 2 da disposición adicional segunda da Lei orgánica 15/1999, do 13 de decembro, de protección de datos de carácter persoal.
c) Persoas ou colectivos dos que se pretende obter datos: residentes inscritos nos padróns municipais de habitantes de todos os concellos de Galicia.
d) Procedencia dos datos: Instituto Nacional de Estatística.
e) Procedemento de recollida de datos: transferencia de datos a través de ficheiros.
f) Estrutura básica do ficheiro e tipo de datos: datos actualizados o 1 de xaneiro de cada ano dos veciños e veciñas, inscritos nos padróns municipais de habitantes coa seguinte información: nome e apelidos, sexo, data de nacemento, enderezo.
g) Cesións de datos e transferencias internacionais previstas: os órganos da administración da Xunta de Galicia que o soliciten, cando lles sexan necesarios para o exercicio das súas competencias e exclusivamente para asuntos nos que a residencia ou domicilio sexan datos relevantes, de acordo co que se poida establecer en normas con rango de lei. Non se prevén transferencias internacionais.
h) Órgano administrativo responsable: Instituto Galego de Estatística (IGE).
i) Os dereitos de acceso, rectificación, cancelación e oposición de datos que constan no rexistro poderán exercerse ante o responsable do ficheiro, con enderezo en complexo administrativo de San Lázaro, San Lázaro, s/n, 15706 Santiago de Compostela (A Coruña).
j) Medidas de seguranza e nivel exixible: nivel básico.